E-tolbesluit kan nie weer uitgestel word nie, sê AA(Argieffoto: ANA) Die langverwagte aankondiging deur die regering oor die toekoms van e-tol kan nie verder uitgestel word nie, het die Outomobiel-Assosiasie (AA) gesê. “Daar moet ŉ duidelike pad vorentoe wees vir Gauteng-padgebruikers. Die AA glo enige besluit wat nie die e-tolstelsel in die provinsie tot ŉ einde bring nie, sal uiteindelik onsuksesvol wees.” Die AA het Donderdag in ŉ verklaring gesê deur die onsekerheid weens die lang vertraging om ŉ oplossing te vind, het die regering effektief ŉ geleentheid misgeloop om e-tol terug te plaas op die tafel. “Ons kan nou slegs na alternatiewe oplossings kyk om die situasie te beredder.” Die AA het in die middel van 2019 sy Padfinansieringsverslag vrygestel wat wys dat Gauteng-motoriste hoegenaamd nie van voornemens is om ooit vir e-tol te betaal nie. “Niks het verander nie, buiten dat meer bewerings van korrupsie teen die stelsel aanhangig gemaak is en ons meen dit sal mense selfs net nog meer verhard teen betaling.” Die AA sê ŉ weiering om te betaal – die verwerping van die stelsel – was ook ŉ reaksie op die manier hoe die Suid-Afrikaanse Nasionale Padagentskap (Sanral) die kwessie hanteer het. “Die organisasie het verskeie geleenthede misgeloop om sy benadering te versag om die stelsel gewild te maak. Hy het met ŉ hardhandige benadering voortgegaan en die gaping tussen die organisasie en die publiek vergroot. “Hierdie benaderings is teenproduktief: die dreigemente is eerstens leeg omdat hulle in ŉ omgewing werk waar die regering nie enige duidelike opdragte gegee het nie; en tweedens vervreem hulle mense wat gevra word om te bepaal. As mens Sanral se geskiedenis in ag neem waar hulle die publiek se mening van die hand wys, tesame met hierdie traak-my-nie-agtige houding, is die huidige neiging dat minder mense betaal.” Die bevindings uit die 2019-verslag dui ook dat skuld nie ŉ faktor is in mense se besluit nie en dat meeste mense ŉ paar jaar gelede al ŉ beginselbesluit geneem het om nie te betaal nie. Dit het ook bevind dat mooipraatjies en lokmiddels mense nie van hul besluit sal laat verander nie. “Toe ons in Augustus 2019 met die minister van vervoer vergader het, het ons ons bevindings in besonderhede beskryf. Ons vertrou dat dié gesprek, en gesprekke met ander organisasies met dieselfde boodskap, nie op dowe ore geval het nie en dat Gautengse motoriste uiteindelik verligting sal kry van ŉ onhoudbare situasie. Enige besluit in ŉ ander rigting sal, ons is seker, nie enige resultate oplewer wat Sanral óf die regering wil hê nie.” Onder die bevindings in die AA se verslag is dat die enigste regverdige en sinvolle benadering sal wees om e-tol onmiddellik in Gauteng op te skort en verbruikers te vergoed wat e-tol seder 2013 betaal het. Die AA meen die afkamping van ŉ e-tolheffing op die algemene brandstofheffing op elke liter brandstof is steeds die enigste billike en lewensvatbare manier vir finansiering. “Die regering moet ŉ duidelike besluit neem en e-tol met onmiddellike effek skrap, enige uitstaande skuld kanselleer, diegene vergoed wat wel betaal het en e-tol finansier deur ŉ nominale belasting op brandstof – en dit alles voor die einde van Maart doen. Gautengse motoriste was geduldig, maar dit is onregverdig dat hulle aanhou bly wonder.”